KIRJALLINEN KYSYMYS E-2497/98

esittäjä(t): Anita Pollack (PSE) komissiolle

(30. heinäkuuta 1998)

Aihe: Ftalaatit vauvojen leluissa

Milloin komissio arvelee tiedeyhteisön kykenevän kehittämään yleisen ja luotettavan tavan vauvojen lelujen ftalaattivuotojen testaamiseen? Ja koska riskit tunnetaan, eikö komission pitäisi varmuuden vuoksi kieltää nämä tuotteet jo nyt?

Komission jäsenen Emma Boninonkomission puolesta antama vastaus

(25. syyskuuta 1998)

Ftalaattien vapautumista mittaavan standardoidun ja validoidun testimenetelmän kehittämiseen tähtäävää työtä tehdään parhaillaan. Alalla on käynnissä useita toimia Euroopassa ja muualla. Esimerkiksi Alankomaiden hallituksen aloitteesta RIVM (Alankomaiden kansanterveys- ja ympäristölaitos) on perustanut tutkimusryhmän kehittämään menetelmää, jolla voidaan mitata ftalaattien liukenemista sylkeen imemisen ja puremisen aikana pehmeästä polyvinyylikloridista (PVC), jota käytetään tietyissä lastentarvikkeissa ja leluissa. Työskentelyssä käytetään vapaaehtoisilla tehtäviä in vivo - testejä ja laboratoriossa tehtäviä in vitro - testejä, joihin osallistuu yhteinen tutkimuskeskus Isprassa sekä hollantilaisia, brittiläisiä ja saksalaisia laboratorioita. Jäsenvaltioiden asiantuntijoille ja asiaan liittyville tahoille annettiin raportti edistymisestä 14. heinäkuuta 1998 pidetyssä yleisestä tuoteturvallisuudesta annetun direktiivin 92/59/ETY(1) mukaisen kiireellisiä tuoteturvallisuusasioita käsittelevän komitean kokouksessa. Komissio aikoo pyytää myrkyllisyyttä, ekomyrkyllisyyttä ja ympäristöä käsittelevän tiedekomitean lausunnon tutkimuksen tuloksista syyskuussa 1998.

Komissio on jo päättänyt jättää kiireellisesti ehdotuksen pysyvästä yhteisön lainsäädännöstä, jolla varmistetaan tiettyjä ftalaatteja sisältävästä pehmeästä PVC:stä valmistettujen lastentarvikkeiden ja lelujen korkea turvallisuus- ja terveystaso yhtenäisillä edellytyksillä. Komissio valmistelee tiedekomitean ohjeisiin perustuvaa ehdotusta rajoittaa tiettyjen ftalaattien markkinointia ja käyttöä tietyissä leluissa ja lastentarvikkeissa. Ehdotusta valmistellaan tiettyjen vaarallisten aineiden ja valmisteiden markkinoille saattamisen ja käytön rajoituksista annetun direktiivin 76/769/ETY(2) puitteissa. Ehdotus on kohta valmis, ja siinä otetaan huomioon edellä mainittujen tutkimusten tulokset. Odoteltaessa alaa koskevan yhteisön lainsäädännön antamista ja soveltamista komissio on kehottanut 1. heinäkuuta 1998 annetussa suosituksessa(3) jäsenvaltioita toteuttamaan toimenpiteitä lasten terveyden korkeatasoisen suojelun takaamiseksi näiden ftalaatteja sisältävästä pehmeästä PVC:stä valmistettujen suuhun pantavaksi tarkoitettujen lastentarvikkeiden ja lelujen osalta. Rajoittavista toimenpiteistä on ilmoitettava komissiolle. Erityistä huomiota olisi kiinnitettävä DINP- ja DEHP-ftalaattiin, koska niitä käytetään yleisimmin. Jäsenvaltioiden on ilmoitettava komissiolle käytetyistä testausmenetelmistä, havaituista migraatiotasoista ja tuloksista tehdyistä päätelmistä. Jäsenvaltioita pyydetään toimimaan yhteistyössä sellaisen yhteisön laajuisen testausmenetelmän kehittämiseksi, jolla voidaan mitata ftalaattien vapautumista näistä tuotteista.

(1) EYVL L 228, 11.8.1992.

(2) EYVL L 262, 27.9.1976.

(3) EYVL L 217, 5.8.1998.